КОМПЕНЗАЦИОНИ ФОНД 

РЕПУБЛИКЕ СРБИЈЕ

На основу члана 22. став 1. Закона о јавним набавкама ("Службени гласник РС", број 124/2012, даље: Закон), чл. 47. став 1. тачка 4), чл. 49. став 1. Статута Компензационог фонда Републике Србије,

Управни одбор Компензационог фонда Републике Србије, на двадесетчетвртој седници одржаној 20.03.2014. године, доноси  

ПРАВИЛНИК 
О НАЧИНУ ОБАВЉАЊА ПОСЛОВА ЈАВНЕ НАБАВКЕ 
У КОМПЕНЗАЦИОНОМ ФОНДУ РЕПУБЛОКЕ СРБИЈЕ
I. ОСНОВНЕ ОДРЕДБЕ
Члан 1.

Овим правилником ближе се уређује поступак јавне набавке унутар Компензационог фонда Републике Србије (у даљем тексту: наручилац), и то: начин планирања набавки (критеријуме, правила и начин одређивања предмета јавне набавке и процењене вредности, начин испитивања и истраживања тржишта), одговорност за планирање, циљеви поступка јавне набавке, начин извршавања обавеза из поступка, начин обезбеђивања конкуренције, спровођење и контролу јавних набавки, начин праћења извршења уговора о јавној набавци.

На питања која нису посебно уређена овим правилником сходно се примењују одговарајуће одредбе Закона и прописа донетих на основу Закона.
Члан 2.
Овлашћења и одговорности у поступку јавне набавке
Лице за јавне набавке координира радом комисије за јавне набавке (даље: комисија), пружа стручну помоћ комисији у вези са спровођењем поступка и обавља друге активности у вези са спровођењем поступка јавне набавке.

За законитост спровођења поступка јавне набавке, сачињавање предлога и доношење одлука, решења и других аката у поступку јавне набавке одговорни су: директор, лице за јавне набавке које у складу са Правилником о организацији и систематизацији послова Компензационог фонда Републике Србије, обавља послове набавки за потребе наручиоца и стара се о формално-правној исправности ових поступака (у даљем тексту: лице за ЈН) и комисија, ако овим правилником није друкчије прописано.

За предузимање радњи у поступку на начин и у роковима прописаним Законом одговорно је лице које је овлашћено да спроводи/предузима конкретну радњу (или: у чијем опису послова је предузимање конкретне радње). У свакој радњи се води рачуна о Законом прописаним роковима.

Акте у поступку јавне набавке израђује лице за ЈН, а комисија сачињава кон​курсну документацију, записник о отварању понуда и извештај о стручној оцени понуда.

Модел уговора сачињава комисија, а уколико модел уговора који комисија припрема као саставни део конкурсне документације захтева посебна стручна знања, комисија може захтевати стручну помоћ трећих лица.

Прикупљање података, сачињавање и достављање извештаја о јавним набавкама Управи за јавне набавке и Државној ревизорској институцији врши лице за ЈН. Лице за ЈН извештаје доставља након потписивања од стране овлашћеног лица.

За достављање Управи за јавне набавке доказа негативне референце за неиспуњавање обавеза у поступку јавне набавке, одговорно је лице за ЈН.

Заштита података
Члан 3.

Лице за ЈН, чланови комисије, као и друга лица која дођу до података:

-
чувају као поверљиве све податке о понуђачима садржане у понуди које је као такве, у складу са законом, понуђач означио у понуди,

-
дужни су да одбију давање информације која би значила повреду поверљивости података добијених у понуди,

-
чува као пословну тајну имена заинтересованих лица, понуђача и подносилаца пријава, као и податке о поднетим понудама, односно пријавама, до отварања понуда, односно пријава.

Одређивање поверљивости
Члан 4.

Предлагач набавке, лице за ЈН или друга лица задужена за заштиту поверљивости података код наручиоца комисији достављају писано обавештење које од података, који се понуђачима стављају на располагање, укључујући и њихове подизвођаче, у конкурсној документацији определити као поверљиве и за које захтевати заштиту поверљивости података.

Лице за ЈН, за сваку конкретну набавку приликом достављања решења о именовању комисије, члановима комисије доставља и информацију о поверљивим подацима.

Комисија:

-
опредељује да ли ће се преузимање конкурсне документације условити потписивањем изјаве или споразума о чувању поверљивих података,

-
обезбеђује чување поверљивих података из понуде.

Лице које је примило податке одређене као поверљиве дужно је да их чува и штити, без обзира на степен те поверљивости.

Лице које дође до сазнања да је понуђач, односно подносилац пријаве покушао да сазна поверљиве информације дужно је да о томе обавести лице за ЈН и комисију.
Комуникација у пословима јавних набавки
Члан 5.
Извршиоци на пословима јавних набавки међусобно, са заинтересованим лицима, понуђачима и добављачима у вези са обављањем послова јавних набавки комуницирају писаним путем, односно путем поште, електронске поште или факсом.

Ако према околностима конкретног случаја није целисходно остварити комуникацију на начин одређен у ставу 1. овог члана, лице за ЈН, односно друга лица дужна су да сачине записник, белешку или на други начин евидентирају предузете радње.

Члан 6.

Лица која су у складу са актом о систематизацији и организацији послова задужена за пријем писмена су дужна да приликом пријема понуде, измене или допуне понуде, на коверти, односно кутији у којој се понуда налази обележи време пријема и да у деловодној документацији евидентира број и датум понуде према редоследу приспећа.

Уколико лице из става 1. овог члана утврди неправилности приликом пријема понуде (нпр. понуда није означена као понуда па је отворена, достављена је отворена или оштећена коверта и сл.), дужан је да о томе сачини белешку и достави је лицу за ЈН, односно комисији за јавну набавку (председнику комисије).

Електронска пошта се без одлагања доставља, ради завођења у складу са канцеларијским пословањем.

Члан 7.

Акта у поступку јавне набавке потписује директор, а парафира  лица за ЈН,  и  друга лица која су на било који начин учествовала у обради предмета, изузев аката које потписује комисија за јавну набавку.

Члан 8.
Обавеза сваког извршиоца учесника у поступку набавке је да прикупља и на прописани начин одлаже документацију која претходи радњама у поступку, да о предузетим радњама оставља писани траг (забелешка, записник и др.).

II. ПЛАНИРАЊЕ НАБАВКИ
Овлашћења у планирању набавки и одговорност за планирање
Члан 9.

Поступак планирања набавки спроводи тим за планирање набавки.

Тим за планирање набавки чине: лица за ЈН и саветник за финансије.
Поступак и рокови израде и доношења плана набавки
Члан 10.
Поступак планирања, припреме, израде и доношења годишњег плана набавки се спроводи истовремено са израдом и доношењем финансијског плана и коригује се у складу са евентуалним изменама финансијског плана.
Активности у вези израде и доношења плана набавки се планирају тако да прате припрему и доношење финансијског плана.

Тим за планирање набавки утврђује календар активности у поступку планирања набавки, дефинише конкретне рокове (датуме) за сваку од активности и овлашћења (одговорности) учесника у планирању и учесницима у планирању даје инструкције за планирање.
Инструкције за планирање
Члан 11.

Инструкције за планирање се дају у писаној форми, на дефинисаним обрасцима, упитницима и табелама за прикупљање и достављање тражених података (све податке који су носиоцу планирања неопходни да би сачинио јединствени план набавки наручиоца и извештај о извршењу плана).

Инструкције за планирање садрже методологију за утврђивање и исказивање потреба за предметима набавки, као и критеријуме и мерила који су од значаја за одређивање редоследа приоритета набавки, оцену оправданости исказаних потреба и процену вредности набавке.

Инструкцијама се одређују полазни елементи за планирање потреба који се базирају на: подацима о извршеним набавкама, стању залиха и очекиваним променама у вршењу појединих пословних активности у складу са развојним циљевима, као и релевантни подаци у вези са  тржишним кретањима  у планској години.

Критеријуми за планирање набавки
Члан 12.

Наручилац приликом планирања јавне набавке узима у обзир критеријуме из члана 4. Правилника о садржини акта којим се ближе уређује поступак јавне набавке унутар наручиоца ("Службени гласник РС", број 106/2013), као и следеће критеријуме:

-
одговарајући квалитет предмета набавке с обзиром на сврху, намену и вредност јавне набавке,

-
да ли је набавка исплатива с обзиром на евентуалне додатне трошкове,

-
обезбеђивање конкуренције и једнаког положаја потенцијалних понуђача,

-
обезбеђивање да предмет набавке не загађује, односно да минимално утиче на животну средину, односно да обезбеђује адекватно смањење потрошње енергије
-   енергетску ефикасност,
-   додатне критеријуме опредељене с обзиром на специфичности предмета набавке.

Начин исказивања потреба, провера исказаних потреба
и утврђивање стварних потреба за сваку појединачну набавку
Члан 13.

Организационе јединице/извршиоци (даље: предлагачи набавке) податке о потребним предметима набавке достављају, у писаном облику, тиму за планирање набавки који је дужан да определи начин, место и рокове за доставу ових података.
Потребе за сваки поједини предмет се исказују по врсти, количини, квалитету, периодима рализације набавке и другим елементима од значаја за планирање набавке и са образложењем разлога и оправданости појединачне набавке.
Провера исказаних потреба обухвата оцену сврсисходности набавке, да ли је предмет набавке потребан наручиоцу за обављање делатности, оцену да ли опредељене количине представљају реалне потребе наручиоца, оцену усклађености са плановима развоја, оцену да ли су правилно утврђени приоритети и усаглашене потребе са очекиваним приходима (финансијским средствима).

Тим за планирање набавки је дужан да исказане потребе упореди са реалним потребама за обављање и унапређење делатности наручиоца, као и са врстом, количином и квалитетом предмета набављаних у претходном планском периоду.

Правила и начин обликовања предмета набавке
и одређивања техничких спецификација предмета набавке
Члан 14.

Предмет набавке се опредељује у зависности од врсте, намене и својства и обликује у складу са: начелима Закона, одредбама Закона које уређују предмет набавке и процењену вредност предмета набавке и Општим речником набавке, односно припадношћу истој категорији у оквиру Прилога 1 Закона, а према истоврсности (иста намена, својства и врста) предмета.

У поступку планирања тим за планирање набавки, у сарадњи са предлагачима набавке , опредељује посебне истоврсне целине (партије) предмета набавке.

Техничке спецификације и пројектну документацију одређује комнисија или предлагач набавке.
Техничке спецификације се утврђују тако да не дискриминишу понуђаче, односно да не фаворизују тачно одређеног понуђача.

Тим за планирање набавки, у сарадњи са предлагачима набавке, коначно одређује предмет набавке као саставни део плана набавке.

Комисија може извршити измене техничких спецификација, уз претходно прибављену сагласност предлагача набавке.
Начин испитивања и истраживања тржишта предмета набавке
Члан 15.

Тим за планирање набавки у сарадњи са предлагачима набавке испитује и истражује тржиште предмета набавке и прикупља податке потребне за планирање.

Испитивање и страживање тржишта се врши за сваки предмет набавке.

Испитивање и страживање тржишта обухвата прикупља​ње података (непосредно, телефоном, путем публикација, интернета, доступних база података и огласа потенцијалних понуђача, у сарадњи са одговарајућим стручним службама).

Испитивање и страживање тржишта прикупљају се подаци о:

-
потенцијалним понуђачима (ко су, колико их је, шта нуде и под којим условима, конкурентност потенцијалних понуђача и сл.),

-
ценама и њиховом кретању на тржишту,

-
условима под којима потенцијални понуђачи конкретан предмет нуде на тржишту, а пре свега о цени, квалитету, важењу гаранције, одржавању и роковима испоруке.
Испитивање и истраживање тржишта обухвата и анализу оправданости спровођења централизоване јавне набавке.

Подаци добијени испитивањем и истраживањем тржишта морају бити валидни у време покретања поступка.

Коришћење резултата истраживања и анализе тржишта
Члан 16.

На основу резултата истраживања и анализе тржишта тим за планирање у сарадњи са предлагачем набавке:

-
опредељује процењену вредност предмета набавке и врста поступка,

-
опредељују додатне  услове за учешће у поступку јавне набавке,

-
опредељују  време потребно за реализацију набавке, најповољнија динамика реализације, приоритетне набавке и др.

Правила и начин одређивања процењене вредности набавке
Члан 17.

Тим за планирање набавки коначно одређује процењену вредност предмета набавке, а на основу испитивања и истраживања тржишта, а у складу са расположивим средствима и потребама наручиоца.

Тим за планирање, након утврђивања списка свих предмета набавки, одређује укупну процењену вредност истоврсних предмета набавке наручиоца, одређује врсту поступка за сваки предмет набавке у складу са Законом, динамику спровођења поступка и начин реализације набавке и период плаћања.

            Испитивање оправданости  резервисаности јавне набавке

Члан 18.


Тим за планрање набавки је обавезан да испита да ли је уговор о ЈН могуће доделити у посптупку јавне набавке у којем могу учествовати само установе, организације, удружења или привредни субјекти за радно оспособљавање професионалну рехабилитацију и запошљавање лица са инвалидитетом (резервисане јанве набавке) и да, ако има основа, предложи/планира да се спроведе поступак резервисане јавне набавке.           

Испитивање оправданости спровођења централизоване јавне набавке







Члан 19.




        Тим за планирање набавки, на основу резултата испитивања и истраживања тржишта важећих прописа које уређују централизоване јавне набавке, цени да ли је обавезно, оправдано и могуће набавку реализовати преко тела за централизоване набавке или заједно са другим наручиоцима и предлаже/планира да ли ће се спроводити централизоване јавне набавке и даје образложење оправданости њиховог спровођења.
Одређивање динамике покретања поступка набавке
Члан 20.

Тим за планирање набавки одређује оквирни рок:

- за покретања поступка,

- за закључење уговора и
- за извршење уговора.

О периоду рализације набавке тим за планирање набавки одређује/планира динамику покретања и окончања поступка.
Динамика покретања поступка и закључења уговора се одређује у складу са роковима које Закон прописује за спровођење појединих радњи у поступку јавне набавке и у складу са роковима за спровођење поступка по захтеву за заштиту права.

Динамика извршења уговора се опредељује у складу са предметом набавке, са унапред опредељеним потребама наручиоца и у складу са објективним оклностима које условљавају време извршења уговора.

Тим за планирање набавки прати динамику реализације плана на​бавки.

Израда предлога плана набавки
Члан 21.
Израда предлога плана набавки је обавеза тима за планирање набавки.

Предлог плана набавки се израђује у прописаној форми, у складу са апликативним софтвером за израду плана набавки објављеним на интернет страници Управе за јавне набавке.

Чланови тима за планирање набавки су одговорни:

-

за садржину плана набавки, за дато образложење разлога и оправданости сваке појединачне набавке и начин на који је утврђена процењена вредност јавне набавке,

-
за проверу усаглашености плана набавки са финансијским планом наручиоца и
-
за доставу предлога плана набавки органу надлежном за доношење плана.
Доношење плана набавки и достава
Управи за јавне набавке и Државној ревизорској институцији
Члан 22.

План набавки, до 31. јануара за текућу годину, доноси директор наручиоца. 
Лице за ЈН  у електронској форми доставља Упра​ви за јавне набавке и Државној ревизорској институцији усвојени План набавки, од дана његовог до​ношења.
Измена плана набавки
Члан 23.

Измене и допуне плана набавки усваја директор наручиоца. 

Лице за ЈН  у електронској форми доставља Упра​ви за јавне набавке и Државној ревизорској инсти​туцији усвојене измене плана, најкасније 10 дана по извршеној измени.
Члан 24.
Извештај о извршењу плана набавки
Лице за ЈН  до 31. марта текуће године сачињава извештај о извршењу плана набавки за претходну годину.

Извештај о извршењу плана набавки потписује директор наручиоца.

Лице за ЈН доставља сачињени и потписани извештај у електронској форми Упра​ви за јавне набавке и Државној ревизорској инсти​туцији, коришћењем електронског система за достављање извештаја (апликативни софтвер) Управе за јавне набавке.
III. ЦИЉЕВИ ПОСТУПКА ЈАВНЕ НАБАВКЕ
Циљеви спровођења поступка јавне набавке
Члан 25.

Циљеви спровођења поступка јавне набавке су:

-
целисходна и оправдана јавна набавка (набавка предмета одговарајућег квалитета и количина ради задовољења стварних и реално процењених потреба),

-
економично и ефикасно трошење средстава (прибављање предмета по најповољнијој цени адекватној вредности предмета, најповољнија цена за дати квалитет,
-
транспарентно трошење средстава,

-
обезбеђивање конкуренције и једнак положај свих понуђача у поступку јавне набавке,

-
заштита животне средине и обезбеђивање енергетске ефикасности,

-
благовремено и ефикасно спровођење поступка јавне набавке (обезбеђивање несметаног одвијања процеса рада, благовремено и адекватно задовољавање потреба),

-
ефективност јавне набавке (однос између планираних и постигнутих ефеката набавки).
IV. СПРОВОЂЕЊЕ ПОСТУПКА ЈАВНЕ НАБАВКЕ
Услови за покретање поступка
Члан 26.
Прикупљање података о испуњености услова за доношење одлуке о покретању поступка је обавеза лица за ЈН.
Директор наручиоца издаје писмени налог за покретање поступка јавне набавке, односно за израду предлога одлуке о покретању поступка и одлуке о образовању комисије.
Ако се покреће преговарачки поступак без објављивања позива за подношење понуда или конкурентни дијалог лице за ЈН доставља образложење разлога за покретање и потребне доказе (мишљење Управе за јавне набавке и др.).
Одлука о покретању поступка
Члан 27.
Поступак јавне набавке започиње доношењем одлуке о покретању поступка.

Израда предлога одлуке о покретању поступка је обавеза лица за ЈН.

Лице за ЈН, цени испуњеност услова за покретање поступка и израђује предлог одлуке који парафира заједно са осталим лицима која су учествовала у обради предмета  и доставља директору наручиоца.

Одредбе овог члана сходно се примењују и на израду предлога одлуке о спровођењу централизоване јавне набавке.

Покретање поступка јавне набавке се евидентира и одлука о покретању поступка се заводи под редним бројем који се додељује у складу са прописима који уређују канцеларијско пословање.

Број под којим је евидентирана/заведена одлука о покретању поступка је број под којим се води конкретан поступак јавне набавке и под којим се заводе сви документи у том поступку.

Одлука о образовању комисије за јавну набавку
Члан 28.
Лице за ЈН, у складу са писмено достављеним списком чланова комисије, израђује предлог одлуке о образовању комисије који парафира заједно са осталим лицима која су учествовала у обради предмета  и доставља директору наручиоца истовремено са предлогом одлуке о покретању поступка.

Одлука - решење  о образовању комисије се евидентира и заводи под редним бројем који је у складу са прописима који уређују канцеларијско пословање додељен одлуци о покретању поступка.

У поступку јавне набавке образује се комисија, осим у случају набавки истоврсних добара, услуга или радова на које се према прописаној вредности Закон не примењује.

На набавке истоврсних добара, услуга или радова на које се Закон не примењује наручилац је дужан да спречи постојање сукоба интереса, да обезбеди конкуренцију и да уговорена цена не буде већа од упоредиве тржишне цене, прибављањем три понуде непосредним уручењем или препорученом пошиљком са повратницом, или електронском поштом, или факсом.
Поступак јавне набавке (мале вредности) спроводи лице за јавне набавке односно  реализатор јавне набавке.

Чланови комисије именују се из реда запослених.

 За чланове комисије именује се заменик из реда запослених.

Одлуком о образовању комисије се може определити који члан комисије је председник комисије, као и који члан комисије је одговоран за преглед и оцену ког дела понуде (нпр. оцена достављених доказа за обавезне услове за учешће, оцена техничких спецификација и документације и достављених узорака и сл.).

Чланови комисије су обавезни да потпишу изјаву којом потврђују да у предметној јавној набавци нису у сукобу интереса.

Обавезе комисије, односно чланова комисије и заменика чланова комисије обухватају радње у поступку јавне набавке од дана доставе решења о образовању комисије члановима и заменику чланова комисије до састављања писаног извештаја о стручној оцени понуда. 
Пружање стручне помоћи комисији, односно лицу
које спроводи поступак јавне набавке
Члан 29.

Ако је комисији, односно лицу које спроводи поступак потребна стручна помоћ, комисија се писаним путем обраћа организационој јединици/извршиоцу са захтевом у ком прецизира налог и рок и начин пружања помоћи.

Све организационе јединице/извршиоци дужне су да у оквиру своје надлежности пруже стручну помоћ комисији, да писаним путем одговоре на захтев комисије, у року који одређује комисија, а у складу са прописаним роковима за поступање.

Ако организациона јединица не одговори комисији или не одговори у року, комисија обавештава директора наручиоца, који ће предузети све потребне мере предвиђене позитивним прописима за непоштовање радних обавеза.
Оглашавање јавне набавке
Члан 30.

Текст огласа о јавној набавци и припрема и израђује Комисија и доставља га лицу за ЈН ради објављивања.

Лице за ЈН објављује оглас о јавној набавци на Порталу јавних набавки и на интернет страници наручиоца . 
Израда конкурсне документације
Члан 31.
Припрема и израда конкурсне документације је обавеза комисије.

Техничке спецификације које се наводе у конкурсној документацији израђује комисија или лице из члана 14. став 3. овог правилника.

Комисија одређује да ли је и који део конкурсне документације поверљив, и одређује на који начин и под којим условима заинтересована лица могу преузети поверљиве делове конкурсне документације.

Припрема и израда конкурсне документације је обавеза лица за ЈН, ако поступак јавне набавке мале вредности спроводи лице за ЈН.
Одређивање критеријума за доделу уговора
                                                                       Члан 32.

Комисија одређује критеријуме за доделу уговора и елементе критеријума, као и методологију за доделу пондера за сваки елемент критеријума, а у складу са предметом набавке, процењеном вредности, тржишним условима и сл.

Додатни услови за учешће у поступку јавне набавке
Члан 33.

Комисија одређује додатне услове за учешће у поступку јавне набавке у складу са резултатима истраживања и анализе тржишта.

Финансијски, пословни, технички и кадровски капацитет и други додатни услови се опредељују у складу са потребама наручиоца и у складу са својствима предмета набавке.
Објављивање позива за подношење понуда
и конкурсне документације
Члан 34.

Лице за ЈН објављује позив за подношење понуда и конкурсну документацију на Порталу јавних набавки и на интернет страници наручиоца.
Измене и допуне конкурсне документације,
додатне информације или појашњења
Члан 35.

Комисија поступа по захтевима за измену конкурсне документације и цени постојање разлога за измену, даје додатне информације или појашњења у вези са припремањем понуде и сачињава одговор заинтересованом лицу, у писаном облику, који објављује и на Порталу јавних набавки и на својој интернет страници.

Лице за ЈН доставља заинтересованим лицима одговоре комисије и на Порталу јавних набавки и на својој интернет страници објављује измене и допуне конкурсне документације, обавештење о продужењу рока за подношење понуда и одговоре комисије за јавне набавке дате заинтересованим лицима.

Отварање понуда
Члан 36.

Понуде отвара комисија.

Отварању понуда присуствују сви чланови комисије.

Записник о отварању понуда понуђачима, доставља лице за ЈН .
Додела уговора
Члан 37.

Предлог одлуке о додели уговора, предлог одлуке о закључењу оквирног споразума, предлог одлуке о обустави поступка јавне набавке, предлог одлуке о признавању квалификације, предлог одлуке о одбијању понуде, предлог одлуке о трошковима припремања понуде из члана 88. став 3. Закона, у складу са Извештајем о стручној оцени понуда,припрема  лице за ЈН .
Предлог одлуке из става 1. овог члана увек садржи образложење.
Предлог одлуке из става 1. овог члана, са парафом лица за ЈН и осталих лица која су учествовала у обради предмета  доставља се  директору наручиоца.
Лице за ЈН потписану одлуку из става 1. овог члана непосредно, преко службе за експедицију поште, електронском поштом или факсом, доставља понуђачима у року од три дана од дана доношења. Ако се одлука доставља путем поште служба за експедицију је шаље препоручено са повратницом. Одлука се заводи под бројем поступка у ком је донета са датумом доношења.

О послатој одлуци лице за ЈН прибавља потврду пријема одлуке од стране понуђача (потпис понуђача на белешци о непосредном уручењу или на повратници, потврда понуђача да је примио одлуку која је послата електронском поштом или факсом).

Обустава поступка
Члан 38.
Текст обавештења о обустави поступка јавне набавке припрема лице за ЈН  ради објављивања на Порталу јавних набавки и на интернет страници наручиоца.

Увид у документацију
Члан 39.

Увид у документацију и копирање документације понуђачима обезбеђује лице за ЈН  или друго лице (или комисија или неко друго лице у зависности од организације послова у конкретног случаја).

Увид у документацију се обавља у пословном простору наручиоца у присуству лица за ЈН (или неко друго лице у зависности од организације послова).

Копирање документације из поступка о трошку подносиоца захтева се обавља у пословном простору наручиоца.
Закључивање уговора о јавној набавци
Члан 40.
Предлог уговора који је додељен у поступку јавне набавке лице за јавне набавке прегледа и парафира и доставља на преглед и парафирање осталим лицима која су учествовали у обради предмета. 

Након поступка из става 1. овог члана, парафиран уговор, у броју примерака који је уговорен, доставља се директору наручиоца на потпис. 

Потписан уговор лице за ЈН доставља понуђачу на потпис.

Примерак закљученог уговора је саставни део документације о спроведеном поступку јавне набавке и архивира се заједно са овом документацијом.

V. ПОСТУПАК ЗАШТИТЕ ПРАВА У ПОСТУПКУ ЈАВНЕ НАБАВКЕ
Претходно испитивање захтева за заштиту права
Члан 41.

Лице за ЈН цени да ли је захтев за заштиту права (даље: захтев) уредан, благовремен, дозвољен и поднет од лица које има активну легитимацију и обавештава све учеснике у поступку јавне набавке, односно објављује обавештење о поднетом захтеву на Порталу јавних набавки.
Ако је поднети захтев неуредан (не садржи све податке из члана 151. став 1. Закона), лице за ЈН без одлагања, упућује подносиоцу захтева допис са налогом да допуни захтев. Налог садржи опредељене недостатке захтева и начин на који се могу отклонити.

Предлог закључка којим се одбацује захтев као неблаговремен, недозвољен или поднет од лица које нема активну легитимацију сачињава лице за ЈН и парафиран заједно са осталим лицима која су учествовала у обради предмета, доставља директору наручиоца. 

Поступање после претходног испитивања захтева за заштиту права
Члан 42.

Лице за ЈН захтев који је благовремен, дозвољен и поднет од активно легитимисаног лица доставља комисији која цени основаност захтева.

Предлог решења (са образложењем) којим усваја захтев припрема лице за ЈН .
Предлог решења из става 1. овог члана, са парафом лица за ЈН и осталих лица која су учествовала у обради предмета, доставља се директору наручиоца. 

Лице за ЈН потписано решење доставља подносиоцу захтева, понуђачима и Републичкој комисији. О послатој одлуци лице за ЈН прибавља потврду пријема. 
Ако не усваја захтев лице за ЈН припрема одговор на захтев који се са комплетном документацијом из поступка јавне набавке упућује Републичкој комисији ради одлучивања о захтеву.

Лице за ЈН одговор на захтев са комплетном документацијом из поступка јавне набавке прослеђује Републичкој комисији и обавештава подносиоца захтева.

Предлог закључка о обустави поступка заштите права сачињава лице за ЈН и парафиран од осталих лица која учествују у обради предмета доставља директору наручиоца.
VI. ОБЕЗБЕЂИВАЊЕ КОНКУРЕНЦИЈЕ
Начин обезбеђивања конкуренције
Члан 43.

У поступку набавке омогућава се што је могуће већа конкуренција и то је обавеза лица овлашћених за спровођење радњи у поступку и то пре свега у фази планирања, при обликовању предмета набавке, одређивању услова за учешће у поступку, одређивању техничких спецификација, одређивању критеријума за доделу уговора.

Конкуренција се обезбеђује како у набавкама које се реализују у поступку јавне набавке, тако и у набавкама на које се Закон не примењује.

Конкуренција се обезбеђује:

-
тако што се увек када је то могуће позива више лица да учествују у поступку, а посебно у преговарачком поступку без објављивања позива за подношење понуда, поступку јавне набавке мале вредности, као и у поступцима на које се Закон не примењује,

-
тако што се одређују услови за учешће у поступку, техничке спецификације и критеријуме за доделу уговора на начин који обезбеђује учешће што већег броја понуђача и подносиоца пријава и који не ствара дискриминацију међу понуђачима.

Лице за ЈН обезбеђује оправдану употребу преговарачког поступка. У преговарачком поступку без објављивања позива за подношење понуда позив се упућује, увек ако је то могуће, на адресе најмање три лица која обављају делатност која је предмет јавне набавке и која су према сазнањима наручиоца способна да изврше набавку, а када год је могуће и на адресе већег броја лица.
Дужност пријављивања повреде конкуренције
Члан 44.

Свако заинтересовано лице, односно лице запослено или на други начин радно ангажовано код заинтересованог лица дужно је да обавести организацију надлежну за заштиту конкуренције, уколико има било који податак о повреди конкуренције у поступку јавне набавке.                                                      
VII НЕГАТИВНЕ РЕФЕРЕНЦЕ

                                                                          Члан 45.
Лице за ЈН прикупља и обрађује доказе на основу којих се понуђачу могу доделити негативне референце. Докази се прикупљају у току поступка јавне набавке, захтева за заштиту права и извршења уговора.

Лице за ЈН одмах и без одлагања Управи за јавне набавке доставља доказ негативне референце.
VIII. ЕВИДЕНЦИЈА И ИЗВЕШТАЈИ О ЈАВНИМ НАБАВКАМА
Евиденција о јавним набавкама
Члан 46.

Лице за ЈН је дужно да прикупља и евидентира податке о поступцима ЈН и закљученим уговоприма о ЈН, и доставља у електронској форми тромесечни извештај Управи за ЈН у складу са Законом.
Чување документације
Члан 47.

Лице за јавне набавке сву документацију везану за јавне набавке доставља служби архиве која ову документацију чува у складу са прописима који уређују област документарне грађе и архива, најмање десет година од истека уговореног рока за извршење појединачног уговора о јавној набавци, односно пет година од доношења одлуке о обустави поступка.

Лице за јавне набавке опредељује календарски период до ког се документација чува.

Извештаји о јавним набавкама
Члан 48.
Извештај о јавним набавкама потписује директору наручиоца, као овлашћено лице.

За благовремену доставу тромесечних извештаја Управи за јавне набавке одговорно је лице за ЈН.

На захтев Управе за јавне набавке, извештај са додатним подацима, о сваком појединачном уговору о јавној набавци или поступку јавне набавке сачињава, у сарадњи са службама/лицима који подацима располажу, и доставља Управи за јавне набавке лице за ЈН.

IX. ИЗВРШЕЊЕ УГОВОРА О ЈАВНОЈ НАБАВЦИ
Праћење извршења уговора о јавној набавци
Члан 49.
Извршење уговора о јавној набавци прати лице за ЈН, или друго лице или организациона јединица коју одреди одговорно лице, обзиром на организацију послова, предмет набавке.
Критеријуми, правила и начин провере квантитета и квалитета
испоручених добара, пружених услуга или изведених радова
Члан 50.

Лице за ЈН, или друго лице или организациона јединица коју одреди одговорно лице, врши квантитативни и квалитативни пријем предмета уговора и проверава:

-
да ли количина испоручених добара, пружених услуга или изведених радова одговара уговореном,

-
да ли врста и квалитет испоручених добара, пружених услуга или изведених радова одговарају уговореним, односно да ли су у свему у складу са захтеваним техничким спецификацијама и понудом.
О пријему предмета набавке сачињава се записник у који се уносе и подаци о томе да ли је добављач уговорену обавезу испунио на уговорени начин у погледу количине, квалитета, рокова испуњења обавезе.

Записник потписују извршилац из става 1. овог члана и овлашћени представник добављача, сачињава се у два истоветна примерка, од чега по један примерак задржава свака уговорна страна.

Надзор над извођењем радова врши се у складу са прописима који уређују област предмета набавке.

Правила поступања у случају рекламација у вези са извршењем уговора
Члан 51.
Ако добављач не извршава уговорену обавезу на уговорени начин лице задужено за праћење извршења уговора упућује писану рекламацију добављачу, указује на уочене пропусте, односно у чему испорука није у складу са уговором и предузима друге мере у циљу уредног извршења уго​вора и/или раскида уговора.

У случају рекламација поступа се у складу са уговором и прописима којима се уређују облигациони односи и област предмета набавке.
Лице за ЈН, у случају неуредног извршавања уговора доставља Управи за јавне набавке доказе за негативне референце.

                 Правила пријема и оверавања рачуна и других докумената за плаћање
Члан 52.

Пријем и оверавање рачуна и других доку​мената за плаћање, као и реализација уговорених средстава финансијског обезбеђења, врши се у складу са правилима за финансијско и материјално пословање. 
Правила стављања добара на располагање корисницима унутар наручиоца
Члан 53.
Добра се крајњим корисницима стављају на располагање на основу требовања.
Измена уговора
Члан 54.
Након закључења уговора о ЈН наручилац може да дозволи измену уговора сагласно Закону.
Одлуку о измени уговора лице за ЈН  објављује на Порталу јавних набавки и доставља извештај Управи за јавне набавке и Државној ревизорској институцији.

X. КОНТРОЛА ЈАВНИХ НАБАВКИ
Члан 55.
Наручилац  је дужан да у континуитету контролише јавне набавке и то кроз прописане процедуре и поступке, односно методе које су садржински саставни део интерних процедура, као што су: утврђивање веродостојности документације да је поступак јавне набавке заиста и спроведен, да је набавка евидентирана у пословним књигама, да је уговор, односно фактура тачна и да одговара извршеном пријему добара, односно услуга односно радова.
Члан 56.

Контрола јавних набавки подразумева контролу свих предузетих мера и радњи које наручилац спроводи у области планирања јавне набавке, затим у области услова и начина спровођења поступка јавне набавке, укључујући и само извршење уговора о јавној набавци.

Предмет контроле јавних набавки добара, услуга односно радова, обавезно треба да обухвати:

-
начин на који је вршено испитивање тржишта и документације која потврђује спроведене активности. То подразумева прикупљање података путем званичних саопштења државних институција, затим по основу директних разговора, путем добијених података из спроведених анкета, средстава информисања, каталога и слично,

-
поступак и начин утврђивања процењене вредности јавне набавке. Овде свакако треба обратити пажњу на реалност у одређивању процењене вредности, јер је то питање од изузетне важности за утврђивање прихватљивости понуде,

-
поступак одређивања техничких спецификација у смислу навођења основних карактеристика добара или услуга као што су квалитет, димензија, употреба производа, паковање, етикетирање, понашање добра у различитим временским приликама, постојање декларације, рок употребе итд.

-
поступак одређивања техничких спецификација које карактеришу услуге, у смислу навођења сигурности услуге, квалитета пружене услуге, доступности услуге за све кориснике и слично,

-
поступак одређивања техничких спецификација које карактеришу набавку радова, у смислу навођења конкретних прописа о пројекту, инспекцији, трошковима, надзору, условима преузимања радова,

-
тражене додатне услове, њихову ширину и оправданост у конкурсној докумен​тацији, посебно са аспекта трошкова, а што подразумева захтеве у погледу тражења потврда о бонитету понуђача, таксативно навођење кадровског потенцијала са аспекта постојања лиценци, сертификата, броја стално запослених, затим ангажованих по уговору и рок трајања уговора у контексту спроведене јавне набавке,

-
постојање залиха добара, а која су предмет јавне набавке, њихова рочност и употребна вредност,

-
поштовање рокова плаћања и контрола са аспекта примене закона који регулише рок плаћања,

-
контрола примљених инструмената обезбеђења и обавеза наручиоца у случају њихове реализације,

-
давање аванса, његова висина и захтев за повраћај, односно коначан обрачун кроз примљени аванс,

-
контрола постојања вишкова радова, улога надзорног органа код утврђивања вишкова радова, њихова висина, неопходност образлагања постојања вишкова радова, укључујући и мањак радова.

Члан 57.
Контролу јавних набавки обавља лице или лица кога именује директор наручиоца. 
Члан 58.
Наручилац није организовао посебну службу контроле јавне набавке, али је дужан да се у поступцима планирања, спровођења и извршења јавне набавке, понаша у складу са утврђеним политикама, процедурама и активностима које је успоставио наручилац  са задатком да се обезбеди разумно уверавање, да ће се циљеви јавне набавке остварити кроз:


пословање у складу са прописима о јавним набавкама, унутрашњим актима и закљученим уговорима,


реалност и интегритет спроведених поступака јавне набавке,


економично, ефикасно и наменско коришћење средстава која су утврђена годишњим планом јавне набавке,


заштиту података односно информација везаних за јавне набавке,


спровођење процедура за одобравање јавне набавке у смислу уобичајеног кретања документација и надгледање процедура.
Члан 59.
Ванредна контрола обавља се у условима када постоје нека сазнања или информације које указују на извесне слабости које су се догодиле у поступку планирања, спровођења или извршења набавки.
XI. ЗАВРШНА ОДРЕДБА
Члан 60.

Овај правилник ступа на снагу осмог дана од дана објављивања на огласној табли.
Број: 05/14

Београд, 20.03.2014. године
      




        ПРЕДСЕДНИЦА УПРАВНОГ ОДБОРА

                                                                               ________________________

                                                                                         Зорица Тешић

Објављено на огласној табли _________ 2014. године.

Правилник ступа на снагу ___________ 2014. године.
4

